Міця яшчэ троху паварочаўся, незадаволены, але неўзабаве заснуў. І прысніў дзіўны сон. Пра дзяўчынку з вяснушкамі і двума рудаватымі касічкамі, падобную да Піпі Доўгайпанчохі. Яна ішла кудысці па горадзе, ён ішоў за ёй следам. Дзяўчынка дайшла да набярэжнай Свіслачы ў парку Янкі Купалы, узлезла на парапет і нырнула. Як была, у вопратцы, з нейкай торбай. Знікла. Міця пастаяў, паглядзеў, як разыходзяцца кругі на вадзе, і нырнуў следам за ёй.